## Zakon o izmjenama i dopunama Zakona o kazalištima

### NN 13/1997 (6.2.1997.), Zakon o izmjenama i dopunama Zakona o kazalištima

# **ZASTUPNIČKI DOM SABORA REPUBLIKE HRVATSKE**

Na osnovi članka 89. Ustava Republike Hrvatske, donosim

## ODLUKU

### O PROGLAŠENJU ZAKONA O IZMJENAMA I DOPUNAMA ZAKONA O KAZALIŠTIMA

Proglašavam Zakon o izmjenama i dopunama Zakona o kazalištima, koji
je donio Zastupnički dom Sabora Republike Hrvatske na sjednici 24. siječnja
1997.

Broj: 01-97-141/1 Zagreb, 30. siječnja 1997.

**Predsjednik**

**Republike Hrvatske**

**dr. Franjo Tuđman v. r.**

---

## **ZAKON**

### **O IZMJENAMA I DOPUNAMA**

### **ZAKONA O KAZALIŠTIMA**

Članak 1.

U Zakonu o kazalištima ("Narodne novine", br. 61/91. i 50/95.)
u članku 1. dodaje se stavak 2. koji glasi:

"Kazališna djelatnost obavlja se kao javna služba."

Članak 2.

U članku 3. stavak 1. mijenja se i glasi:

"Kazališta se osnivaju i djeluju kao nacionalna, županijska, gradska,
općinska i privatna kazališta."

Članak 3.

Članak 4. mijenja se i glasi:

"Kazališta mogu biti u vlasništvu Republike Hrvatske, županije,
Grada Zagreb, grada, općine i drugih domaćih pravnih i fizičkih osoba.

Kazališta kao javne ustanove, mogu osnivati Republika Hrvatska, županije,
Grad Zagreb, gradovi, općine i druge domaće pravne osobe (u daljnjem tekstu:
javna kazališta).

Privatna kazališta i kazališne družine osnivaju se kao ustanove, trgovačka
društva ili umjetničke organizacije i mogu biti u vlasništvu domaćih pravnih
i fizičkih osoba."

Članak 4.

U članku 5. stavku 2. iza riječi: "gostujućih kazališa" briše
se zarez te dodaje riječ: "i", a iza riječi: "kazališnih
družina" stavlja se točka i brišu riječi: "ili povremenih kazališnih
grupa".

Stavak 3. mijenja se i glasi:

"Kazališna kuća može biti u vlasništvu Republike Hrvatske, županije,
Grada Zagreba, gradova i općina, te drugih domaćih pravnih i fizičkih osoba."

Članak 5.

Članak 6. mijenja se i glasi:

"Kazališta, kazališne družine i kazališne kuće imaju svojstvo pravnih
osoba i upisuju se u sudski registar, odnosno Registar umjetničkih organizacija
pri Ministarstvu kulture, kao i u očevidnik Ministarstva kulture.

Sadržaj i način vođenja očevidnika iz stavka 1. ovoga članka pravilnikom
propisuje ministar kulture."

Članak 6.

U članku 7. stavku 1. u drugoj alineji, riječi: "proračuna Republike",
zamjenjuju se riječima:"državnoga proračuna", a u trećoj alineji,
riječi: "grada, odnosno općine" zamjenjuju se riječima: "županije,
Grada Zagreba, grada i općine".

U stavku 2. iza riječi: "privatnih kazališta", te u alineji
1. iza riječi: "kazališta", dodaju se riječi: "i kazališnih
družina".

U stavku 3. iza riječi: "privatnih kazališa" u odgovarajućem
padežu dodaju se riječi: "i kazališnih družina", u odgovarajućem
padežu, riječi: "grada odnosno općine", zamjenjuju se riječima:
"županije, Grada Zagreba, grada i općine", a iza riječi: "javna
potreba", stavlja se točka i brišu riječi: "grada odnosno općine
u području kulture".

Članak 7.

Članak 8. mijenja se i glasi:

"Kriterije za programe rada kazališta (kazališnog repertoara) utvrđuju
njihovi vlasnici."

Članak 8.

Članak 9. mijenja se i glasi:

"Nadzor nad zakonitošću rada i općih akata Hrvatskoga narodnog
kazališa u Zagrebu obavlja Ministarstvo kulture, a nadzor nad zakonitošću
rada i općih akata nacionalnih i ostalih javnih kazališta, privatnih kazališta
i kazališnih družina, obavlja županijski ured nadležan za poslove kulture,
na čijem području je njihovo sjedište, odnosno Gradski ured za kulturu
Grada Zagreba."

Članak 9.

Članak 11. se briše.

Članak 10.

U članku 12. stavku 1. iza točke 3. dodaje se točka 4. koja glasi:

"4. i u drugim slučajevima propisanima zakonom."

Članak 11.

Članak 13. mijenja se i glasi:

"Hrvatsko narodno kazalište u Zagrebu dužno je o godišnjem programu
rada i kazališnom repertoaru, te o njihovu izvršavanju, najmanje jednom
godišnje, a uvijek na njihov zahtjev, obavješćivati Ministarstvo kulture
i Poglavarstvo Grada Zagreba, a nacionalna i ostala javna kazališta, upravno
tijelo nadležno za poslove kulture županije, Grada Zagreba, grada i općine,
ovisno o tome koja je jedinica lokalne samouprave i uprave vlasnik kazališta."

Članak 12.

U članku 14. stavku 1. u drugoj alineji, briše se riječ "u",
a četvrta alineja mijenja se i glasi:

"- Hrvatsko narodno kazalište Ivana pl.Zajca Rijeka."

U stavku 2. iza riječi: "matično kazalište", stavlja se točka,
a ostale riječi se brišu.

Članak 13.

Članak 16. briše se.

Članak 14.

U članku 17. stavku 1. riječ: "Općina" zamjenjuje se riječju:
"Grad".

Članak 15.

U članku 18. stavku 1. riječi: "Općina Osijek" zamjenjuju
se riječima: "Županija Osječko-Baranjska i Grad Osijek u jednakim
dijelovima".

Članak 16.

Članak 19. mijenja se i glasi:

"Vlasnik Hrvatskoga narodnog kazališta Ivana pl.Zajca Rijeka, je
Grad Rijeka.

Sredstva Hrvatskog narodnog kazališta Ivana pl.Zajca Rijeka čine sredstva
postojeće javne ustanove Hrvatskog narodnog kazališta Ivana pl.Zajca Rijeka.

U sastavu Hrvatskoga narodnog kazališta Ivana pl.Zajca Rijeka, djeluje
Talijanska drama."

Članak 17.

Članak 20. briše se.

Članak 18.

Članak 21. mijenja se i glasi:

"Javna kazališta, osim nacionalnih, osnivaju se sredstvima županija,
Grada Zagreba, gradova i općina, kao i drugih domaćih pravnih osoba."

Članak 19.

Iza članka 21. dodaje se odjeljak pod naslovom:

"c) Sredstva za rad javnih kazališta" i članci 21a., 21b.
i 21c., koji glase:

"Članak 21a.

Sredstva za rad Hrvatskoga narodnog kazališta u Zagrebu osiguravaju
se u državnom proračunu i proračunu Grada Zagreba, kao i iz drugih izvora
utvrđenih ovim Zakonom.

Međusobna prava i obveze glede osiguravanja sredstava iz stavka 1. ovoga
članka, uređuju se međusobnim sporazumom Ministarstva kulture i Grada Zagreba.

Ako se ne zaključi sporazum iz stavka 2. ovoga članka, Grad Zagreb dužan
je osigurati sredstva u visini sredstava osiguranih u državnom proračunu.

Članak 21b.

Sredstva za rad nacionalnih kazališta, iz članka 17., 18. i 19. ovoga
Zakona osiguravaju u svojim proračunima njihovi vlasnici.

Ako su vlasnici nacionalnih kazališta iz stavka 1. ovoga članka više
jedinica lokalne samouprave i uprave, svoja prava i obveze glede osiguravanja
sredstava za rad kazališta dužne su urediti međusobnim sporazumom, razmjerno
svojim vlasničkim udjelima, odnosno prema međusobnom dogovoru.

Županije su dužne u svojem proračunu osiguravati sredstva za dio programa
nacionalnih kazališta sa sjedištem na svom području, a koji se utvrđuje
godišnje međusobnim sporazumom županije i vlasnika kazališta.

U državnom proračunu osiguravaju se sredstva za dio programa nacionalnih
kazališta, koji je od interesa za Republiku Hrvatsku.

Sredstva za rad nacionalnih kazališta iz stavka 1. ovoga članka osiguravaju
se i iz drugih izvora utvrđenih ovim Zakonom.

Članak 21c.

Sredstva za rad javnih kazališta iz članka 21. ovoga Zakona osiguravaju
se u proračunima županija, Grada Zagreba, gradova i općina, te u sklopu
sredstava drugih pravnih osoba, koje su vlasnici kazališta.

Ako su vlasnici kazališta iz stavka 1. ovoga članka više jedinica lokalne
samouprave i uprave, svoja prava i obveze glede osiguranja sredstava za
rad kazališta, dužne su urediti međusobnim sporazumom, razmjerno svojim
vlasničkim udjelima, odnosno prema međusobnom dogovoru.

Sredstva za rad kazališta iz stavka 1. ovoga članka mogu se osiguravati
i iz proračuna drugih jedinica lokalne samouprave i uprave u dijelu u kojem
program kazališta utvrde kao svoju javnu potrebu, kao i iz drugih izvora
sredstava utvrđenih ovim Zakonom.

U državnom proračunu osiguravaju se sredstva za dio programa kazališta
iz stavka 1. ovoga članka, koji je od interesa za Republiku Hrvatsku."

Članak 20.

Članak 22. briše se.

Članak 21.

Ispred članka 23. u nazivu odjeljka: "c) Ustrojstvo i upravljanje
javnim kazalištima", slovo: "c)" zamjenjuje se slovom: "d)".

Članak 22.

Članak 24. mijenja se i glasi:

"Kazalištima sa statusom nacionalnih kazališta upravlja intendant,
a ostalim javnim kazalištima upravlja ravnatelj.

Intendant, odnosno ravnatelj, predstavlja i zastupa kazalište, organizira
i provodi umjetničku i poslovnu politiku kazališta i odgovoran je za zakonitost
rada kazališta."

Članak 23.

Članak 25. mijenja se i glasi:

"Intendanta Hrvatskoga narodnoga kazališta u Zagrebu imenuje i
razrješeva Vlada Republike Hrvatske, na prijedlog ministra kulture.

Intendant Hrvatskoga narodnoga kazališta u Zagrebu imenuje se putem
javnog natječaja na vrijeme od četiri godine, a na temelju predloženoga
četverogodišnjeg programa rada."

Članak 24.

Članak 26. mijenja se i glasi:

"Intendanta nacionalnog kazališta imenuje i razrješava predstavničko
tijelo vlasnika kazališta, uz naknadnu potvrdu ministra kulture.

Ako su vlasnici nacionalnoga kazališta iz stavka 1. ovoga članka više
jedinica lokalne samouprave i uprave, prijedlog za imenovanje i razrješenje
intendanta kazališta vlasnici će utvrditi sporazumno, a ako se sporazum
ne postigne, svaki od vlasnika utvrdit će svoj prijedlog.

Intendant nacionalnog kazališta imenuje se putem javnog natječaja na
vrijeme od četiri godine, a na temelju predloženoga četverogodišnjeg programa
rada kazališta.

Ako ministar kulture ne potvrdi akt o imenovanju ili razrješenju intendanta,
u roku od dva mjeseca računajući od dana dostave akta na potvrdu, smatrat
će se da je potvrda dana."

Članak 25.

Članak 27. mijenja se i glasi:

"Ravnatelje ostalih javnih kazališta imenuju i razrješavaju predstavnička
tijela vlasnika kazališta, uz naknadnu potvrdu ministra kulture.

Ravnatelji iz stavka 1. ovoga članka imenuju se putem javnog natječaja
na vrijeme od četiri godine i na temelju predloženoga četverogodišnjeg
programa rada.

Ako su vlasnici kazališta iz stavka 1. ovoga članka više jedinica lokalne
samouprave i uprave, vlasnici će imenovati, odnosno razriješiti, ravnatelja
kazališta sporazumno. Ako se sporazum ne postigne, ravnatelja će imenovati,
odnosno razriješiti, pretežiti vlasnik kazališta, a ako takvog nema, vlasnik
na čijem je području sjedište kazališta, sve u postupku i na način iz stavaka
1. i 2. ovoga članka.

Ako ministar kulture ne potvrdi akt o imenovanju ili razrješenju ravnatelja
javnoga kazališta, prema stavku 1. ovoga članka, u roku od dva mjeseca
računajući od dana dostave akta na potvrdu, smatrat će se da je potvrda
dana."

Članak 26.

Iza članka 27. dodaje se članak 27a. koji glasi:

"Članak 27a.

Natječaje za imenovanje intendanata, odnosno ravnatelja kazališta, iz
članaka 25., 26. i 27. ovoga Zakona, raspisuju i provode kazališta, u skladu
s aktom o osnivanju i statutom."

Članak 27.

Članak 28. mijenja se i glasi.

"Intendant Hrvatskoga narodnoga kazališta u Zagrebu podnosi izvješće
o poslovanju kazališta i ostvarenju kazališnog repertoara Ministarstvu
kulture i Poglavarstvu Grada Zagreba, najmanje jednom godišnje, a uvijek
na njihov zahtjev.

Intendanti ostalih nacionalnih kazališta i ravnatelji javnih kazališta
podnose izvješće o poslovanju kazališta i ostvarenju kazališnog repertoara
vlasnicima kazališta, na način i u rokovima iz stavka 1. ovoga članka.

Ako ministar kulture, odnosno vlasnik kazališta, ne prihvati izvješće,
intendant, odnosno ravnatelj kazališta, može biti razriješen dužnosti prije
isteka mandatnog razdoblja za koje je imenovan.

U slučaju iz stavka 3. ovoga članka, razrješenjem intendanta, odnosno
ravnatelja, razrješavaju se dužnosti i prestaje rad i voditeljima određenim
statutom kazališta, koje je imenovao razriješeni intendant, odnosno ravnatelj,
ako vlasnik kazališta ne odluči drukčije."

Članak 28.

U članku 29. na kraju se briše točka i dodaju riječi: "i kazališnog
repertoara."

Članak 29.

Ispred članka 31. u nazivu odjeljka "d) Privatna kazališta",
slovo: "d)" zamjenjuje se slovom: "e)", a članak 31.
mijenja se i glasi:

"Privatna kazališta i kazališne družine osnivaju se sredstvima
domaćih fizičkih i pravnih osoba.

Privatna kazališta i kazališne družine vodi i njima upravlja ravnatelj.

Ravnatelja privatnog kazališta i kazališne družine imenuje vlasnik,
odnosno osnivač.

Statut i druge opće akte privatnih kazališta i kazališnih družina donosi
ravnatelj uz suglasnost vlasnika, odnosno osnivača.

Odredbe ovoga Zakona o ovlastima i dužnostima ravnatelja javnih kazališta
i o stručnim tijelima kazališta, odgovarajuće se primjenjuju i na privatna
kazališta i kazališne družine, ako su osnovane kao ustanove, odnosno kao
umjetničke organizacije."

Članak 30.

Članak 32. mijenja se i glasi:

"Program privatnih kazališta i kazališnih družina (kazališni repertoar)
može se financirati i iz državnoga proračuna, proračuna županija, Grada
Zagreba, gradova i općina, u dijelu u kojem je od interesa za Republiku
Hrvatsku, odnosno za županiju, Grad Zagreb, grad ili općinu."

Članak 31.

Ispred članka 33. naziv glave: "III. Umjetnički i drugi djelatnici"
zamjenjuje se nazivom koji glasi: "III. Kazališni umjetnici i drugo
kazališno osoblje".

Članak 32.

U članku 33. stavci 1. i 2. mijenjaju se i glase:

"Radni odnosi u javnim kazalištima, s kazališnim umjetnicima i
drugim djelatnicima kazališta, utvrđenima stavkom 3. ovoga članka i člankom
35. stavkom 1. ovoga Zakona, zasnivaju se na određeno vrijeme, ugovorima
o radu koje u ime kazališta zaključuju intendanti, odnosno ravnatelji kazališta.

Izbor kazališnih umjetnika i drugih djelatnika kazališta iz stavka 1.
ovoga članka provodi se na temelju natječaja koji se objavljuje u dnevnom
tisku Republike Hrvatske."

Stavak 5. mijenja se i glasi:

"Radni odnos s djelatnicima javnih kazališta koji nemaju status
kazališnih umjetnika utvrđen prema odredbi članka 34. ovoga Zakona, zasniva
se ugovorom o radu, sukladno s odredbama Zakona o radu, općim aktima i
kolektivnim ugovorom."

Članak 33.

Članak 34. mijenja se i glasi:

"Pravilnikom se određuje koji se kazališni djelatnici smatraju
kazališnim umjetnicima.

Pravilnik iz stavka 1. ovoga članka donosi ministar kulture, na prijedlog
kazališta."

Članak 34.

Članak 35. mijenja se i glasi:

"Umjetnički voditelj, upravitelj tehnike i poslovni ravnatelj javnoga
kazališta, ako je takvo radno mjesto predviđeno općim aktom kazališta,
zasnivaju radni odnos u kazalištu ugovorom o radu na određeno vrijeme,
na rok od četiri godine, sukladno s općim aktima kazališta.

Kazališni umjetnici u javnom kazalištu zasnivaju radni odnos ugovorom
o radu na određeno vrijeme, na rok od dvije godine, odnosno za vrijeme
trajanja uloge.

Kazališni umjetnici koji čine kolektivna umjetnička tijela javnoga kazališta
u operi, baletu i orkestru, zasnivaju radni odnos ugovorom o radu na određeno
vrijeme, na rok od najmanje dvije, a najduže četiri godine.

Kazališni umjetnici i drugi djelatnici iz stavka 1. do 3. ovoga članka
s kojima se neće zaključiti novi ugovor o radu, obavješćuju se o tome najkasnije
šest mjeseci prije isteka ugovorenog roka."

Članak 35.

Članak 38. briše se.

Članak 36.

Članak 39. mijenja se i glasi:

"Nacionalnim prvakom i prvakom opere, drame i baleta hrvatskoga
kazališta može postati osobito istaknuti kazališni umjetnik.

Stručno povjerenstvo pri Ministarstvu kulture dodjeljuje naziv iz stavka
1. ovoga članka na prijedlog intendanta, odnosno ravnatelja kazališta."

Članak 37.

Iza članka 39. dodaje se članak 39a. koji glasi:

"Članak 39a.

Kazališnim umjetnicima prestaje radni odnos u kazalištu prestankom ugovora
o radu:

1. kada navrše 40 godina staža osiguranja ili 65 godina života i 15
godina mirovinskog staža, ako se intendant, odnosno ravnatelj kazališta
i kazališni umjetnik ne sporazumiju o produženju radnog odnosa za još najviše
godinu dana, te

2. u drugim slučajevima određenima zakonom."

Članak 38.

Članak 45. briše se.

Članak 39.

Ministar kulture donijet će akt iz članka 34. ovoga Zakona u roku od
90 dana od stupanja na snagu ovoga Zakona.

Članak 40.

U svim odredbama Zakona o kazalištima, riječi: "Ministarstvo prosvjete,
kulture i športa" i riječi: "ministar prosvjete, kulture i športa",
u odgovarajućem padežu, zamjenjuju se riječima: "Ministarstvo kulture"
i "ministar kulture", u odgovarajućem padežu.

Članak 41.

Javna kazališta dužna su u roku od godine dana od dana stupanja na snagu
ovoga Zakona uskladiti svoje opće akte, ustrojstvo i poslovanje s njegovim
odredbama.

Dok se ne donesu opći akti javnih kazališta i ne uskladi njihovo ustrojstvo
i poslovanje s odredbama ovoga Zakona, važit će postojeći opći akti, postojeće
ustrojstvo i način poslovanja javnih kazališta.

Članak 42.

Javna kazališta u kojima nisu provedeni natječaji o zasnivanju radnog
odnosa s kazališnim umjetnicima i drugim djelatnicima kazališta, prema
članku 42. stavku 5. Zakona o kazalištima ("Narodne novine",
br. 61/91.), dužna su u roku od godine dana od dana stupanja na snagu ovoga
Zakona raspisati natječaje za radna mjesta kazališnih umjetnika i djelatnika
iz članaka 32. i 34. ovoga Zakona, osim za radna mjesta zaposlenih baletnih
umjetnika koji imaju navršen radni staž od 18 godina, opernih umjetnika
od 20 godina, dramskih umjetnika od 25 godina i članova kolektivnih umjetničkih
tijela od 30 godina mirovinskog staža.

Na kazališne umjetnike i ostale djelatnike kazališta koji ne budu primljeni
na natječajima provedenima prema stavku 1. ovoga članka, primjenjuju se
odredbe Zakona o radu, kolektivnog ugovora i općih akata kazališta.

Članak 43.

Stupanjem na snagu ovoga Zakona, povremene kazališne grupe, osnovane
na temelju Zakona o kazalištima ("Narodne novine", br. 61/91),
nastavljaju s radom kao kazališne družine, te su dužne upisati se u sudski
registar, odnosno registar umjetničkih organizacija, te uskladiti svoje
ustrojstvo i poslovanje s odredbama ovoga Zakona, u roku od 6 mjeseci od
dana njegova stupanja na snagu.

Povremena kazališna grupa koja ne uskladi svoje ustrojstvo i poslovanje
s odredbama ovoga Zakona i ne upiše se u odgovarajući registar, sukladno
sa stavkom 1. ovoga članka, prestaje s radom i brisat će se iz registra.

Članak 44.

Danom stupanja na snagu ovoga Zakona prestaju važiti odredba članka
1. stavka 5. te odredba članka 8. Zakona o upravljanju ustanovama u kulturi
("Narodne novine", br. 50/95.), a u odredbi članka 1. stavka
3. toga Zakona briše se riječ: "kazališta,".

Danom stupanja na snagu ovoga Zakona prestaju se primjenjivati na kazališta,
kazališne družine i kazališne kuće odredbe članka 1. stavka 4. i članka
5. stavka 2. Zakona o upravljanju ustanovama u kulturi ("Narodne novine",
br. 50/95.).

Članak 45.

Ovlašćuje se Odbor za zakonodavstvo Zastupničkog doma Sabora Republike
Hrvatske da utvrdi, redakcijski uredi i izda pročišćeni tekst Zakona o
kazalištima.

Članak 46.

Ovaj Zakon stupa na snagu osmoga dana od dana objave u "Narodnim
novinama".

Klasa: 612-03/93-01/07
Zagreb, 24. siječnja 1997.

ZASTUPNIČKI DOM

SABORA REPUBLIKE HRVATSKE

Predsjednik
Zastupničkog doma Sabora
**akademik Vlatko Pavletić,** v. r.

Zakon, NN 13/1997-197